אוחנה ונתניהו (ארכיון) | צילום: יונתן זינדל, פלאש 90, חדשות

ראש הממשלה נתניהו העביר היום (חמישי) "מסרי הרגעה" לחברי סיעת יהדות התורה, בעקבות המינוי של חבר הכנסת אמיר אוחנה לתפקיד שר המשפטים הזמני. ההערכה היא שהבחירה של נתניהו באוחנה, בתחילת חודש הגאווה, נעשתה כדי "לקרוץ" לקהילה הגאה ולהוביל למעבר מנדטים מן הצד האחד של המפה הפוליטית למשנהו.

לסיפורים הכי מעניינים והכי חמים – הצטרפו לפייסבוק שלנו

מסר נוסף שעבר לחברי יהדות התורה, הוא שאחרי הבחירות הכוונה היא להזיז את אוחנה מתפקיד שר המשפטים וכי ישנה כוונה למנותו לתפקיד שר התקשורת. דובר הליכוד הכחיש את הדברים וטען: "לא הועבר שום מסר ליהדות התורה".

קיבלו מסרים? גפני וליצמן | צילום: יונתן זינדל, פלאש 90, חדשות

חבר הכנסת עודד פורר, שניהל את המו"מ הקואליציוני מטעם מפלגת ישראל ביתנו תקף הגיב לפרסום ותקף את נתניהו והחרדים. "גם מינויי השרים כבר מבוצעים בהתאם לתכתיבים הלכתיים", אמר. "הדברים מוכיחים את מה שאמרנו לאורך כל הדרך - נתניהו נכנע לכל דרישות החרדים והחרד"לים ומוביל את ישראל להיות מדינת הלכה".

"לפי הפרסום, המינוי הזמני בוצע בשל נטיותיו המיניות של המועמד, והמינוי הקבוע ייפסל בדיוק מאותה הסיבה", המשיך חבר הכנסת פורר. "זה נראה כמו אבדן עשתונות של השלטון והמשך ישיר של כניעת ראש הממשלה לתכתיבים של המפלגות החרדיות. זה התהליך שישראל ביתנו מנעה ותמנע כדי להחזיר את מדינת ישראל למסלול של מדינה יהודית ולא של מדינת הלכה של כפייה דתית".

חבר הכנסת פורר (ארכיון) | צילום: קובי ריכטר/TPS, חדשות

פורר סיכם את הדברים: "הדיווח חושף את העובדה שכל פעולה של נתניהו היא מניפולציית בחירות במטרה להסתיר את האמת וכך צריך להתייחס לזה. כך הסתבר עם גודל הגירעון שהוסתר לפני הבחירות הקודמות, כך גם עם דחיית הקיצוץ בפנסיות (דחייה ולא ביטול), רק כדי לצלוח את הבחירות".

ח"כ מיקי זוהר תקף בתגובה: "מה לא תעשו כדי לפגוע ברה"מ ובליכוד, זהו לא יותר משקר מוחלט שהופץ על ידי בעלי עניין לפגוע בליכוד".

אתמול הודיע ראש הממשלה בנימין נתניהו כי החליט למנות את חבר הכנסת אמיר אוחנה לשר המשפטים. ח"כ אוחנה יהיה גם חבר בקבינט המדיני-ביטחוני. מיד עם פרסום דבר המינוי, בירך נתניהו את ח"כ אוחנה ואיחל לו הצלחה בתפקיד.

"חבר הכנסת עו"ד אמיר אוחנה הוא משפטן המכיר היטב את מערכת המשפט", נכתב בהודעת לשכת רה"מ. "הוא בעל תואר ראשון במשפטים, שהתמחה בפרקליטות מחוז מרכז. במשך כעשור עבד ח"כ אוחנה כעורך דין והופיע בבתי המשפט השונים ברחבי הארץ. בכנסת הוביל שורה של חוקים וביניהם חוק יסוד הלאום".

ייקבל את משרד התקשורת? אוחנה | צילום: הדס פרוש, פלאש 90‎, חדשות

זמן קצר לאחר המינוי כתב שר המשפטים המיועד אוחנה בדף הפייסבוק שלו: "כיהודי, כישראלי, כבן זוג של אהבת חיי הנצחית אלון חדד ואבא לאלה ודוד שהם המשפחה שלי, כמזרחי, כליכודניק, כבאר שבעי וכליברל (מה בא קודם? הכל בא יחד!), כמי שבעברו אלפי שעות בית משפט החל מהתמחותי בפרקליטות ועבור דרך תפקידי כעורך דין, זו זכות גדולה לשרת את מדינת ישראל בתפקיד שר המשפטים.

בהמשך הוא הודה לנתניהו על המינוי: "תודה לראש הממשלה על האמון העצום שבמינוי, ותודה למברכים, החברים והתומכים היקרים. ריגשתם אותי כולכם".

אורי קידר, מנכ"לית ישראל חופשית: "עבר רק יום אחד מאז מינוי אמיר אוחנה לשר המשפטים ונחשף הדיל האמיתי של מפלגת הליכוד עם המפלגות הדתיות. מפלגת הליכוד עושה שימוש ציני במינוי אוחנה רק במטרה להעביר קולות מנדטים לליכוד. מינוי אוחנה עשוי היה להיות בשורה ומרגשת ומשמחת לפתיחת חודש הגאווה, אבל לצערנו אנחנו מגלים שוב ושוב שהכל חלק ממהלך ציני ומביש שכל מטרתו פוליטיקה קטנה של הגנה על שותפיו הפוליטיים של נתניהו. פעם נוספת אנו רואים שהליכוד והמפלגות הדתיות עסוקות בלשמור על השלטון ולא לדאוג לכלל אזרחי ישראל, מי שחשב שהמינוי של אוחנה לשר המשפטים יהיה בשורה גילה היום מינוי לצורך קמפיין הליכוד בבחירות"